  Майя Бывальцева Казаньысь федерал университетлэн радиоезлэн тулкымъёсыз вылын 22-тӥ южтолэзе нырысетӥез удмурт кылын передача потӥз. Иворъёсъя «Удмуртия» агентстволэн корреспондентэзлы со сярысь вераз «Татарстан Элькунысь удмуртъёслэн йӧскалык лулчеберетъя автономизы» улосвыл мер огазеяськонлэн быдэсъясь кивалтӥсез Марина Иванова. Казаньын дышетскись нылъёс — Алина Крестьянинова но Анна Самсонова — кылзӥсьёслы , кызьы соос вуизы Татарстанлэн шоркараз, мар тунсыкоез но чеберез вань отын, кинлы луэ дышетскыны но кызьы удмуртъёсты шедьтыны. Удмурт кылын нырысетӥ эфирзэс шулдыртӥзы Мурӝол Underground-лэн но Дыдыкайлэн, озьы ик Казаньысь консерваториын дышетскись Мария Бочкарёвалэн кырӟанъёссы. Марина Ивановалэн верамезъя, табере UFM радиоын удмурт кылын передачаос котькуд арняе вирнуналъёсы потозы. Вуонояз, 29-тӥ южтолэзе Москва дыръя 14 часысен, удмурт кыл, солэн карын кулэлыкез сярысь вераськыны малпало. Тегъёс: Лулчеберет Казань Интернет егитъёс студентъёс удмуртъёс удмурткыл  